次韵李漢老詩
作者：劉子翬
朝代：宋

paragraphs: 蒙莊歎隙駒，孔聖悲逝川。
百年生有涯，萬感情無邊。
賢愚真唯阿，繫心同一緣。
內熱蠱其中，伊誰肯求痊。
樂哉今日遊，衆賓肅初筵。
社樗間羣材，嫫母參衆妍。
謔弄既莞爾，獻酬亦頹然。
胡爲發爭端，咄咄論深禪。
擊水但增波，止薪自無煙。
便應三宜休，敢論四不遷。
公如高車馳，揚塵絕通廛。
我如馭小駟，交綏已回旋。
初謀不自量，取困大敵前。
金化質不亡，冰融水非堅。
市門有真樓，相從待他年。